緣識  其一六
作者：宋太宗
朝代：宋

paragraphs: 善惡由人作，修心勿亂爲。
邪求無實事，如影定相隨。
妄想終成僞，行貪未可知。
天生分異等，道德立尊卑。
日月須明照，聲文垂大教。
非言患不及，長順歸仁考。
志廣來遐邇，忠臣持節操。
腥膻戎自伏，洞達總機要。
遂性減予憂，玄門境象幽。
躬躬勤政理，化被遍恩流。
省己光陰速，一春度一秋。
輸他閑取靜，每藉更溫柔。
智者審詳意，聾聽如夢寐。
玄穹平覆載，種種乾坤惠。
煩惱深無岸，量寬苞天地。
眼前一切類，孰非孰爲是。